Teruntum putih

Teruntum putih atau beluntas (nama botani: Lumnitzera racemosa) adalah sejenis pokok teruntum  yang terdapat di kawasan tepi paya bakau tropika. Taburannya terbentang dari Polinesia dan timur laut Australia melalui Asia Selatan hingga ke selatan Tanah besar China dan Asia Tenggara sehingga Madagaskar dan pinggir laut Afrika Timur.  Di Asia Tenggara, spesies ini hampir tidak ditemukan sepanjang pesisiran pantai yang menghadap ke Lautan Hindi.

Spesies ini boleh dikenalpasti daripada pokok teruntum lain dengan bunga yang berwarna putih.

 Peristilahan 
Tumbuhan ini juga dikenali dengan nama-nama setempat rantau Nusantara lain antaranya:

 truntum (Jw.);
 duduk (Jw., Bal.);
 duduk laki-laki (Lam.);
 adu-adu (Md.);
 api-api balah (Sim.);
 api-api jambu (Bjr.);
 knias (Timor).

 Botani 
 Pokok 

Pokok teruntum putih boleh tahan kandungan garam tanah yang tinggi berbanding pokok teruntum merah. Ia tumbuh sehingga tinggi 8–9 meter. Kulitnya merekah dan berwarna perang kemerahan, ia mengandungi 15-19% tanin tetapi kayunya tidak mempunyai begitu banyak. Ranting-ranting yang muda kemerahan atau abu-abu, kadang-kadang sedikit berambut, bulu-bulunya gugur apabila pokok tumbuh menua.

Daun-daunnya berkumpul di hujung ranting dengan tangkai pendek yang berukuran hingga 10 milimeter. Helai daunnya berbentuk bujur seperti telur dengan ukuran 2–10 × 1–2.5 sm, hujungnya melengkung dan bergerigi dengan sedikit lekukan. Permukaan helai daun licin dan keras tetapi ia sedikit tebal.

 Bunga dan buah 
Pokok teruntum putih menumbuhkan bunga jantan dan betina di ketiak daun sebanyak 5 kuntum dalam satu jambak, setiap kuntum bunga berukuran 2–7 sm panjang dengan kelopak berwarna putih, berbau agak harum dan sarat nektar yang menjadi tarikan serangga. Tabung kelopak agak gepeng dan memanjang, lk. 6–8 mm, hijau muda, di pangkalnya dilindungi sepasang anak daun bentuk bundar telur melebar 1.5 mm; taju kelopak melebar, tinggi lk. 1 mm, kadang-kadang dengan kelenjar di hujungnya. Taju mahkota bentuk jorong, 4 × 2 mm, putih. Kuntum bunga mempunyai benang sari 10 helai yang sama banyak dengan kelopak bunga, ukuran semua benang ini sama atau sedikit lebih panjang.

Buahnya 10–12 × 3–4 mm yang keras dan penuh serat teradaptasi mengapung atas air lautan.

Kegunaan
Berubat
Cecair torehan batang pokok ini telah dilaporkan digunakan untuk rawatan herpes serta rasa gatal. Analisa kimia menunjukkan bahawa pokok ini mengandungi banyak sebatian, termasuk alkohol polisoprenoid di dalam daunnya, serta flavonoid, asid lemak rantai panjang, dan karbohidrat berat molekul rendah.

Perkayuan
Kayunya berat dan keras, kuat serta awet. Cocok digunakan sebagai konstruksi bangunan, jembatan, kapal, dan perabotan rumah tangga. Akan tetapi kayu ini jarang didapat dan ukurannya kecil-kecil, batang bebas cabang jarang melebihi 5 m, sementara batang yang tua acap bergeronggang. Kayu teruntum juga merupakan kayu bakar yang baik. Pepagannya kadang-kadang digunakan sebagai bahan penyamak.

Rujukan

 Pautan luar 
 Profil spesies di Sistem Maklumat Biokepelbagaian Malaysia
 Profil spesies di Flora and Fauna Web Lembaga Taman Negara Singapura
 Lumnitzera racemosaWetlands Int’l – Indonesia Programme
 Gambar dan gambaran ringkas.
 Institut Sains Laut Australia (AIMS)
 Laporan Universiti Andhra, Vishapatnam, India

Kategori: Lumnitzera
Kategori: Pokok bakau